CELEX: 
Language: bg
Date: 2018-02-19 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящият проект на делегиран регламент на Комисията има за цел да коригира годишното ниво на ответните мерки, прилагани по отношение на спора в рамките на Световната търговска организация (СТО) относно Закона за компенсиране на трайния дъмпинг и субсидиите, приет през 2000 г. от Съединените американски щати (ЗКТДС или Поправка на Бирд).
            
            
               ЗКТДС постановява годишното разпределяне на дружества от САЩ на антидъмпинговите и изравнителните мита, събрани през предходната финансова година. През януари 2003 г. ЗКТДС бе счетен за несъвместим със задълженията на Съединените щати в рамките на СТО. 
            
            
               Като се има предвид, че Съединените щати не успяха да се съобразят със задълженията си по споразуменията в рамките на СТО, на ЕС бе разрешено да наложи допълнително вносно мито над обвързаните мита върху списък от продукти от САЩ, покриващо на годишна база обща стойност на търговия, непревишаваща 72 % от размера на плащанията, извършени в съответствие със ЗКТДС, във връзка с митата, събрани върху вноса от ЕС за последната година, за която има налични данни. От 1 май 2005 г. ЕС прилага допълнително адвалорно мито върху вноса на определени продукти с произход от Съединените американски щати
                  1
                на годишна база и коригира нивото на ответните мерки пропорционално на размера на плащанията, извършени във връзка с митата, събрани върху продуктите от ЕС при последното разпределяне. 
            
            
               Настоящият проект на делегиран регламент на Комисията не предоставя възможност за избор, а е изцяло обвързан с правните задължения, наложени от Съвета:
            
            
               1.Новото ниво на ответните мерки, което следва да се прилага от 1 май 2018 г., възлиза на 682 823 USD и е установено на базата на последното разпределяне на антидъмпинговите и антисубсидийните мита в съответствие със ЗКТДС, събрани по време на финансовата 2017 година (т.е. от 1 октомври 2016 г. до 30 септември 2017 г.).
            
            
               2.Новото ниво на ответните мерки в размер на 682 823 USD представлява значително намаление в сравнение с настоящото ниво от 8 165 179 USD, прилагано от 1 май 2017 г. 
            
            
               3.Комисията е длъжна да коригира новото ниво на ответните мерки, като най-напред добави или заличи продукти в приложение I. Ако нивото не може да бъде коригирано по този начин, следва да бъде изменена ставката на допълнителното мито, приложимо по отношение на продуктите от приложение I. За настоящата година, в случай че от приложението бъдат заличени продукти, степента, в която се прилага преустановяването на отстъпките, или ще превиши общия размер на плащанията по ЗКТДС, или ще възлиза на по-малко от 72 % от този размер. Поради това, тъй като тази година степента, в която се преустановява прилагането на отстъпките, не може да се коригира спрямо размера на пропуснатите ползи или причинените вреди чрез добавяне или заличаване на продукти в приложение I, се прилага член 3, параграф 1, буква д) от Регламент (ЕС) № 673/2005 на Съвета:
            
            
               а)С оглед на това в приложение I не се добавят, нито се заличават продукти, поради което списъкът на продуктите в него остава непроменен. 
            
            
               б)От друга страна, ставката на допълнителното мито, с което се облагат продуктите от приложение I, се изменя, т.е. тя се намалява от 4,3 % (през миналата година) на 0,3 %, с цел да се коригира спрямо нивото на ответните мерки. 
            
            
               4.Вследствие на това и в съответствие с член 3, параграф 1, буква д) от Регламент (ЕО) № 673/2005 на Съвета, считано от 1 май 2018 г. с проекта на делегиран регламент се налага допълнително адвалорно мито от 0,3 % върху вноса на сладка царевица, рамки за очила, камиони-кранове и дамски панталони и панталони до под коляното от тъкани, наречени „деним“, с произход от САЩ. 
            
            
               5.Ефектът от допълнителното адвалорно мито в размер на 0,3 % върху вноса от Съединените американски щати на четирите продукта, изброени в приложение I, представлява за период от една година стойност на търговия, непревишаваща 682 823 USD (вж. член 3, параграф 1, букви а) и б) от Регламент (ЕО) № 673/2005). Приложение II към Регламент (ЕО) № 673/2005 остава непроменено, тъй като всички продукти от този списък вече са добавени към приложение I. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Беше проведена консултация съгласно параграф 4 от Общото споразумение между Европейския парламент, Съвета и Европейската комисия относно делегираните актове. Допълнителни консултации със заинтересованите страни или изготвяне на оценка на въздействието не са необходими. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание за настоящия делегиран регламент е член 3, параграф 3 от Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати, изменен с Регламент (ЕС) № 38/2014 на Европейския парламент и на Съвета за изменение на някои регламенти, свързани с общата търговска политика, по отношение на предоставянето на делегирани и изпълнителни правомощия за приемането на някои мерки. 
            
            
               В член 1 от Регламент (ЕО) № 673/2005 на Съвета се предвижда преустановяването на тарифните концесии и свързаните задължения по ГАТТ 1994 по отношение на продуктите с произход от Съединените американски щати, изброени в приложение I към посочения регламент. В член 3, параграф 1 се определят критериите, по които Комисията ежегодно коригира степента, в която се прилага преустановяването на отстъпките, спрямо размера на пропуснатите ползи или причинените вреди за ЕС  от прилагането на Поправката на Бирд по това време.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
         
         
            
               от 19.2.2018 година
            
            
               за изменение на Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз, 
            
            
               като взе предвид Регламент (ЕО) № 673/2005 на Съвета от 25 април 2005 г. за установяване на допълнителни мита върху вноса на някои продукти с произход от Съединените американски щати
                  2
               , и по-специално член 3 от него,
            
            
               като има предвид, че:
            
            
               1)Поради неуспеха на Съединените американски щати да приведат Закона за компенсиране на трайния дъмпинг и субсидиите (ЗКТДС) в съответствие със задълженията си по споразуменията в рамките на Световната търговска организация (СТО), с Регламент (ЕО) № 673/2005 беше наложено допълнително адвалорно мито в размер на 15 % върху вноса на някои продукти с произход от Съединените американски щати, считано от 1 май 2005 г. В съответствие с разрешението на СТО да се преустанови прилагането на отстъпките за Съединените американски щати Комисията трябва ежегодно да коригира степента, в която се преустановява прилагането на отстъпките, спрямо размера на пропуснатите ползи или причинените вреди за Европейския съюз от прилагането на ЗКТДС по това време.
            
            
               2)Плащанията по ЗКТДС за последната година, за която има данни, са свързани с разпределянето на антидъмпинговите и изравнителните мита, събрани през финансовата 2017 година (1 октомври 2016 г. — 30 септември 2017 г.). Въз основа на данните, публикувани от Службата за митническа и гранична защита на Съединените американски щати, размерът на пропуснатите ползи или причинените вреди за Съюза се изчислява на 682 823 USD.
            
            
               3)Размерът на пропуснатите ползи или причинените вреди и съответно степента, в която се преустановява прилагането на отстъпките, са се понижили. Степента, в която се преустановява прилагането на отстъпките, не може обаче да се коригира спрямо размера на пропуснатите ползи или причинените вреди чрез добавяне или заличаване на продукти в списъка в приложение I към Регламент (ЕО) № 673/2005. Ако бъдат заличени всички продукти освен един, нивото на ответните мерки (допълнително вносно мито в размер на 4,3 %) ще е над 72 % от общия размер на плащанията по ЗКТДС, а ако последният продукт от списъка остане в приложение I, нивото на ответните мерки ще е под този размер. Поради това в съответствие с член 3, параграф 1, буква д) от посочения регламент Комисията следва да запази непроменен списъка на продуктите в приложение I и да измени ставката на допълнителното мито с цел да коригира степента, в която се прилага преустановяването на отстъпките, спрямо размера на пропуснатите ползи или причинените вреди. С оглед на това четирите продукта, изброени в приложение I, следва да останат в списъка, а ставката на допълнителното вносно мито следва да бъде изменена и да бъде определена на 0,3 %.
            
            
               4)За период от една година ефектът от допълнителното адвалорно вносно мито в размер на 0,3 % върху вноса на продуктите в приложение I от Съединените американски щати представлява стойност на търговия, непревишаваща 682 823 USD.
            
            
               5)С цел да се гарантира, че няма да има забавяния при прилагането на изменената ставка на допълнителното вносно мито, настоящият регламент следва да влезе в сила в деня на публикуването му.
            
            
               6)Поради това Регламент (ЕО) № 673/2005 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕО) № 673/2005 се изменя, както следва:
            
            
               1)Член 2 от Регламент (ЕО) № 673/2005 на Съвета се заменя със следното:
            
            
               „Член 2
            
            
               Върху вноса на продуктите с произход от Съединените американски щати, изброени в приложение I към настоящия регламент, се налага адвалорно мито в размер на 0,3 %, в допълнение към митото, наложено с Регламент (ЕС) № 952/2013*.
            
            
               _________________________
            
            
               * ОВ L 269, 10.10.2013 г., стр. 1“
            
         
         
            
               2)Приложение I към Регламент (ЕО) № 673/2005 се заменя с текста на приложението към настоящия регламент.
            
            
               Член 2
            
            
               Настоящият регламент влиза в сила в деня на публикуването му в Официален вестник на Европейския съюз.
            
            
               Той се прилага от 1 май 2018 г. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 19.2.2018 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕО) № 673/2005 на Съвета (Регламент Бирд) за установяване на допълнителни мита върху вноса на някои продукти с произход от Съединените американски щати в размер на 15 % (ОВ L 110, 30.4.2005 г., стр. 1), изменен с Делегиран регламент (ЕС) 2017/750 на Комисията от 24 февруари 2017 г. (ОВ L 113, 29.4.2017 г., стр. 12), с който се прилага допълнително мито в размер на 4,3 %.
               
               
                  
                     (2)
                  
                        ОВ L 110, 30.4.2005 г., стр. 1; изменен с Регламент (ЕС) № 38/2014 на Европейския парламент и на Съвета (OВ L 18, 21.1.2014 г., стр. 52).
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               „ПРИЛОЖЕНИЕ I
            
            
               Продуктите, по отношение на които следва да се прилагат допълнителни мита, са класирани в осемцифрени кодове по КН и отговарят на дадените описания.
            
            
                     
                        0710 40 00
                     
                  
                  
                     
                        Сладка царевица
                     
                  
               
                     
                        6204 62 31
                     
                  
                  
                     
                        Дамски панталони и панталони до под коляното, различни от работни, от тъкани, наречени „деним“.
                     
                  
               
                     
                        8705 10 00
                     
                  
                  
                     
                        Камиони-кранове
                     
                  
               
                     
                        Ex 9003 19 00
                     
                  
                  
                     
                        Рамки за очила или подобни артикули, от неблагородни метали
                     
                  
               
               “